
Iungdalsdrifta og Fødalen beitelag


Att.: Sigurd Sveinhaug


3570 ÅL

Skadefellingstillatelse på jerv i Nordfjella

_

Vi viser til søknad frå Iungsdalsdrifta og Fødalen beitelag v/Sigurd Sveinhaug 15. august 2002 om fellingsløyve på jerv i Nordfjella. Vi viser også til telefonsamtaler den 16. ds.

Bakgrunn

Statens Naturoppsyn (SNO) har i tida 7. – 15.08.02 undersøkt til sammen 8 kadaver av sau i Nordfjella i Ål og Hol kommuner, hvorav en i Reineskarvet, 3 i Fødalen og 4 i Iungsdalen. Av disse var 6 dokumentert og 1 antatt drept av jerv (alle lam). De 4 siste kadaverene ble undersøkt 15.08.02 og var få dager gamle. I området Stavadalen/Senddalen i Lærdal kommune er det til sammen undersøkt over 20-30 kadaver der de fleste er påvist drept av jerv. Skadene her er vel ei uke gamle. Skadeområdet i Sogn og Fjordane ligger 15-20 km nordvest for Iungsdalen/Fødalen. 

Det har de siste åra vært til dels store jerveskader i Nordfjella, spesielt i Sogn og Fjordane (Lærdal kommune). Omfanget økte imidlertid markert i Buskeruds del av Nordfjella i 2001, spesielt i Ål kommune, og det ble erstattet i alt 8 sau og 80 lam. Områdene er viktig beiteområde for sau i fylket. Observasjoner av jerv og jervespor viser at det er fast aktivitet av jerv i området. Potensialet for ytterligere skade vurderes å være stor.

Generelt

Direktoratet for naturforvaltning har i brev 31.mai 2002 gitt fylkesmennene i Sør-Norge myndighet til å iverksette fellingstillatelse på 2 jerv i 2002. Dette er færre enn i 2001. 

I forhold til beitesesongen 2001 er det nye sentrale føringer i forvaltningen av jerv, og samtidig har bestandssituasjonen endret seg. Kjerneområdet for jerv i Sør-Norge ble  opphevet 1. april i år. Dagens forvaltning tilsier at jervebestanden i Sør-Norge skal forvaltes som én bestand, noe som innebærer at terskelen for å gi fellingstillatelse f eks i vårt fylke vil ligge på et høyere nivå enn tidligere. I tillegg var avgangen av jerv i Sør-Norge stor sist sesong med 22 jerv, herav minimum 13 tisper. I St. prp. Nr 1 (2001-2002) er målet for antall ynglinger i Sør-Norge 10-15, noe som med bare 3-4 dokumenterte ynglinger i år ikke er nådd. Ut i fra dette mener DN at det gir grunn til å utvise forsiktighet med uttak av jerv i nærmeste framtid. Det er presisert at fylkene i Sør-Norge må ta sin del av ansvaret for å oppfylle målet om 10-15 ynglinger, og at det er et viktig mål å sikre utveksling mellom den sør-norske bestanden og den mer sammenhengende forekomsten i nord.

Målet med skadefelling er ikke å regulere en rovviltbestand, men å forhindre ytterligere tap av bufe. Det er understreket at andre forebyggende tiltak i størst mulig grad skal forsøkes før fellingstillatelse gis. 

Fylkesmannens vurdering

Tapene i Nordfjella har de siste dagene vært økende, og fylkesmannen legger i denne saken vekt på stort skadepotensiale, tidspunkt i beitesesongen og tidligere tap. Fylkesmannen har i henhold til forvaltningsforskriften § 2 (Generelle vilkår for felling) vurdert andre mulige løsninger enn felling og mener at det på nåværende tidspunkt i beitesesongen ikke finnes andre tilfredsstillende tiltak. Det er et godt organisert tilsyn i området med heltidsansatte  gjetere.

Erfaringer over flere år viser at det sjelden har lykkes å ta ut skadegjørende jerv. Samtidig er det i slutten av august og begynnelsen av september at de største tapene til jerv oppstår. Selv om det er tidlig i sesongen, vil vi på grunnlag av blant annet fjorårets erfaringer oppfordre til å planlegge iverksetting av tidlig nedsanking for å forebygge større tap dersom skadene fortsetter og det ikke blir felt jerv. 

Søknad om fellingstillatelse på jerv er behandlet etter Forskrift av 30. juni 2000 om forvaltning av bjørn, jerv, ulv, og gaupe. Vi viser også til brev fra DN av 31. mai 2002. Det vises også til fellingstillatelse til Lærdal Sankelag gitt i vedtak av 15. august fra fylkesmannen i Sogn og Fjordane.

Konklusjon

Etter fylkesmannens vurdering tilsier det totale skadeforløpet og skadeomfanget i Nordfjella, i kombinasjon med faren for nye skader og mangel på muligheter for å gjennomføre forebyggende tiltak, at en fellingstillatelsen på jerv gitt i tilgrensende områder i Lærdal kommune i Sogn og Fjordane bør iverksettes også i et begrenset område i Buskerud.

Fylkesmannen gir med bakgrunn i dette fellingstillatelse på 1 – en – jerv i Nordfjella i Hol og Ål kommuner.

Følgende vilkår er knyttet til fellingstillatelsen:

1. Fellingsområdet er avgrenset slik:Rv 50 fra fylkesgrensa mot Sogn og Fjordane til Øvrestølen ved Strandavatnet - vinterløypa til Iungsdalshytta - vinterløypa mot Bjordalsbu til fylkesgrensa mot Sogn og Fjordane - fylkesgrensa sørover til Rv 50. 

2. Fellingstillatelsen tildeles Iungsdalsdrifta og Fødalen Beitelag v/Sigurd Sveinhaug. Sankelagene melder frå til Hol og Ål kommuner om hvilke personer som tar del i fellingsforsøket. Deltakerliste skal meldes lensmannen, fylkesmannen og Statens naturoppsyn, inkludert navn på fellingslagsleder. Dette må skje før jakta starter. Bare deltakere som er godkjent av sankelaget kan delta i fellingsforsøket. Jaktlaget må ikke være større enn at det sikres god kommunikasjon mellom deltakere og med jaktlag i Lærdal,for å unngå at flere dyr blir felt. Utnevnelse av deltakere bør skje i samråd med kommunene.

3. Alle oppnevnte deltakere skal være kjent med innholdet i dette brevet, vedlagde brev  av 31. mai 2002 frå Direktoratet for naturforvaltning og fellingstillatelsen til Lærdal Sankelag fra fylkesmannen i Sogn og Fjordane.

4. Fellingstillatelsen gjelder for tidsrommet fra 16.08.2002 kl. 18.00 til 01.09.2002 kl. 18.00.

5. Ved felling av jerv skal det nyttes våpen- og ammunisjon godkjent for storviltjakt, jf Forskrift av 22. mars 2002 om utøvelse av jakt og fangst. Bruk av hagle er tillatt ved felling av jerv.

6. Felling av jerv skal straks meldes til kommunene, fylkesmannen, DN og Statens naturoppsyn. Meldingen skal inneholde opplysninger om tid og sted for fellingen. Fellingsstedet skal kunne påvises. Tlf. fylkesmann Sogn og Fjordane; 32 26 66 00 / 32 26 68 17 00. 

7. Dersom jerv blir såret under forsøk på felling, plikter jegeren uten opphold å melde fra til fylkesmannen, kommunen og nærmeste politimyndighet. Generelt for ettersøk av jerv gjelder punkta i forvaltningsforskriften § 6.

8. Jerv som blir felt er Viltfondets eiendom. Ingen kan derfor på noen måte gjøre seg nytte  av jerven uten etter samtykke av DN. Felt dyr skal så raskt som mulig bringes til Norsk institutt for naturforskning (NINA), Tungasletta 2, 7485 Trondheim. 

9. Med hjemmel i viltlovens § 52, siste ledd, gir DN tillatelse til bruk av løs hund under forsøk på felling. Dersom dette blir vurdert må nødvendig tillatelse etter bufeloven innhentes inn av jaktleder.

Fylkesmannen kan til enhver tid trekke tilbake fellingstillatelsen på 1 jerv i Hol og Ål kommuner. Uavhengig av status på betingede fellingstillatelser i Sør-Norge vil tillatelsen trekkes tilbake ved eventuell felling i Sogn og Fjordanes del av Nordfjella før tidsbegrensningen er utløpt. For øvrig gjelder vilkår gitt i brev av 31. mai 2002 fra Direktoratet for naturforvaltning.

Fellingstillatelsen er gitt med hjemmel i § 12 i viltloven og i § 3 i Forskrift om forvaltning av bjørn, jerv, ulv og gaupe fastsatt ved Kgl. Res. 30. juni 2000. Dette vedtaket kan påklages etter reglene i forvaltningsloven innen tre uker, jf vedlagte skjema. En eventuell klage skal rettes til DN, men sendes via fylkesmannen.

Etter fullmakt

Anne Britt Leifseth

avdelingsdirektør



Even Knutsen

Vedlegg:

· Brev av 31. mai 2002 fra Direktoratet for naturforvaltning. 

· Brev av 15. august 2002 fra Fylkesmannen i Sogn og Fjordane.

· Klageskjema

Gjenpart:

Direktoratet for naturforvaltning

Fylkesmannen i Sogn og Fjordane, Postboks 43, 6861 Leikanger

Hol kommune, 3576 Hol

Ål kommune, 3570 Ål

Hemsedal kommune, 3560 Hemsedal

Lensmannen i Hol

Lensmannen i Ål

Rovviltkontakt Trygve Haug, 3570 Ål

Statens naturoppsyn v/Sverre Tveiten, 5784 Øvre Eidfjord

Statens naturoppsyn v/Per Espen Fjeld, Boks 85, 3833 Bø i Telemark

Statens naturoppsyn v/Lars Inge Enerstvedt, Boks 137, 3631 Rødberg

Rovviltutvalget i Buskerud v/ leder Liv Jorunn Frogner, Rollag kommune, 3626 Rollag

Rovviltutvalget i Buskerud v/AU-medlem Nils Dengerud, Brattebakken, 1D, 3570 Ål

Rovviltutvalget i Buskerud v/AU-medlem Øystein Kjerulf Brenno, 3550 Gol

Lærdal Sankelag, Rovviltutvalet v/Lars Nesse, 6888 Steinklepp

Beredskapsfaks
32 83 78 80

Postadresse:
Postboks 1604, 3007 DRAMMEN

E-post
postmottak@fm-bu.stat.no
Organisasjons nr:  946 473 111

Besøksadresse: 
Statens Hus, Grønland 32, Drammen
Internett:
www.fylkesmannen.no/buskerud

